KTIS ลั่นรายได้งวดปี 61/62 โตต่อเนื่องรับราคาน้ำตาลเพิ่ม
KTIS ลั่นรายได้งวดปี 61/62 โตต่อเนื่องรับราคาน้ำตาลเพิ่ม เล็งร่วมทุน GGC สร้างโรงงานผลิตเอทานอลมูลค่า 6.5 พันล้านบาท คาดเริ่มก่อสร้างปลายปี 62
12 ธ.ค. 2561

นายณัฎฐปัญญ์ ศิริวิริยะกุล รองประธานเจ้าหน้าที่บริหาร กลุ่ม บริษัท เกษตรไทย อินเตอร์เนชั่นแนล ชูการ์ คอร์ปอเรชั่น จำกัด (มหาชน) หรือ KTIS เปิดเผยว่า บริษัทมั่นใจรายได้ในงวดปี 61/62 (1 ต.ค. 61-30 ก.ย. 62) จะเติบโตขึ้นเมื่อเทียบกับผลการดำเนินงานในปีก่อนที่สิ้นสุดก.ย.61 ซึ่งมีรายได้รวม 18,067.1 ล้านบาท มีปัจจัยหนุนมาจากปริมาณขายน้ำตาลที่มีแนวโน้มดีขึ้นตามปริมาณการผลิตน้ำตาลที่บริษัทคาดว่าจะสามารถผลิตน้ำตาลได้ในปีนี้ 9-10 ล้านกระสอบน้ำตาล และขายได้ทั้งหมด หรือมีปริมาณการขายอยู่ที่ 0.9-1 ล้านตัน จากปริมาณอ้อยเข้าหีบในงวดปี 61/62 ที่ 10.2 ล้านตันอ้อย
โดยการขายน้ำตาลของบริษัทได้ทำสัญญาขายน้ำตาลล่วงหน้าไปแล้วสำหรับการขายน้ำตาลในประเทศ 30-40% ส่วนตลาดส่งออกได้ทำสัญญาขายล่วงหน้าไปแล้ว 70-80% ซึ่งได้มีการล็อกราคาขายไว้แล้ว ทำให้บริษัทมีรายได้ที่แน่นอนเข้ามา
ประกอบกับในงวดปี 61/62 บริษัทจะหันมาเน้นการขายน้ำตาลทรายขาวมากขึ้น ซึ่งจะเพิ่มสัดส่วนการขายน้ำตาลทรายขาวขึ้นเป็น 60-65% ของปริมาณการขายทั้งหมด จากปกติสัดส่วนการขายระหว่างน้ำตาลทรายดิบและน้ำตาลทรายขาวอยู่ที่ 50:50 โดยการขายน้ำตาลทรายขาวเพิ่มขึ้นเพราะบริษัทเล็งเห็นถึงราคาขายที่สูงกว่า และมีลูกค้าต้องการใช้มากขึ้น ทำให้เป็นโอกาสของบริษัทในการเพิ่มสัดส่วนการขยาย และหนุนต่อรายได้ของบริษัท
ขณะเดียวกันราคาขายน้ำตาลในงวดปี 61/62 ยังมีแนวโน้มดีขึ้นเล็กน้อยจากปีก่อน ซึ่งคาดว่าในงวดปี 61/62 ราคาขายน้ำตาลจะอยู่ที่ 12-14 เซ็นต์/ปอนด์ จากงวดปีก่อน ที่ 13 เซ็นต์/ปอนด์ เพราะแนวโน้มของปริมาณการผลิตน้ำตาลมีแนวโน้มลดลง หลังจากที่บราซิลที่เป็นประเทศผู้ผลิตน้ำตาลรายใหญ่ของโลกเกิดปัญหาความแห้งแล้ง ทำให้ผู้ผลิตน้ำตาลหันไปผลิตเอทานอลแทน ทำให้ปริมาณการผลิตน้ำตาลของโลกลดลงจากในช่วงปี 60 และเข้าสู่จุดสมดุลกับความต้องการบริโภคน้ำตาลของโลก จึงทำให้ราคาน้ำตาลในงวดปี 61/62 ปรับเพิ่มขึ้น
นอกจากนี้บริษัทยังมีปัจจัยหนุนผลการดำเนินงานในงวดปี 61/62 ที่เติบโตขึ้นมาจากการจำหน่ายไฟฟ้าเชิงพาณิชย์ (COD) ของโรงไฟฟ้าชีวมวล กำลังการผลิต 160 เมกะวัตต์ ซึ่งบริษัทคาดว่าในงวดปี 61/62 จะมีกำไรจากการขายไฟฟ้าเข้ามาราว 1.2-1.3 พันล้านบาท พร้อมทั้งบริษัทอยู่ระหว่างการศึกษาโรงงานผลิตเอทานอลร่วมกับบมจ.โกลบอลกรีนเคมิคอล (GGC) มูลค่า 6.5 พันล้านบาท ในจังหวัดนครสวรรค์ ซึ่งคาดว่าจะเริ่มก่อร้างโครงการลงทุนดังกล่าวได้ในช่วงปลายปี 62 หรือต้นปี 63